觀雨
作者：郭祥正
朝代：宋

paragraphs: 不雨九十日，火氣流郊郛。
空山渴虎兕，涸泥困龍魚。
農事固騷屑，令人但長吁。
渺思真宰意，反復竟何如。
去歲百川溢，園田變江湖。
南民遂乏食，十九棄路衢。
那聞今秋旱，性命當無餘。
祀龍稽往法，撃鼓煩羣巫。
殷殷百里雷，奮自東南隅。
陰雲隨電合，密雨應時須。
馳驅蒼黄際，慘淡氣色蘇。
登樓注遠目，百憂聊滌除。
銀浪徹平地，玉繩迷太虚。
日月洗塵坌，山川改焦枯。
法宫朝大舜，冠珮皆鴻儒。
况當禮樂新，百靈共持扶。
和氣自兹肇，風雨安敢逾。
欲傳千歲音，詠言愧蘼蕪。